**БАТЛАВ.**

**МОНГОЛ УЛСЫН**

**ЕРӨНХИЙЛӨГЧ Х.БАТТУЛГА**

**СОНГУУЛИЙН ТУХАЙ ХУУЛЬД НЭМЭЛТ, ӨӨРЧЛӨЛТ**

**ОРУУЛАХ ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах үндэслэл, шаардлага**

Сонгуулийн тухай хуульд нэмэлт, өөрчлөлт оруулах тухай хуулийн төслийг боловсруулах дараахь хууль зүйн болон практик шаардлага байна. Үүнд:

Монгол Улсын Үндсэн хуулийн Гуравдугаар зүйлийн 1 дэх хэсэгт “Монгол Улсад засгийн бүх эрх ард түмний мэдэлд байна. Монголын ард түмэн төрийн үйл хэрэгт шууд оролцож, мөн сонгож байгуулсан төрийн эрх барих төлөөлөгчдийн байгууллагаараа уламжлан энэхүү эрхээ эдэлнэ”, 2 дахь хэсэгт “Төрийн эрх мэдлийг хууль бусаар авах, авахаар завдахыг хориглоно”, Арван зургадугаар зүйлийн 9-д Монгол Улсын иргэн нь “шууд буюу төлөөлөгчдийн байгууллагаараа уламжлан төрийг удирдах хэрэгт оролцох эрхтэй. Төрийн байгууллагад сонгох, сонгогдох эрхтэй”, Арван есдүгээр зүйлийн 1 дэх хэсэгт “Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна” гэж тус тус заасан.

1992 оны шинэ Үндсэн хууль батлагдсанаас хойш манай улс Улсын Их Хурлын болон Ерөнхийлөгчийн ээлжит сонгуулийг 7 удаа, мөн тооны давтамжтайгаар орон нутгийн хурлын сонгуулиудыг явуулаад байна. Энэ хугацаанд нэр дэвшиж буй хүмүүс иргэд, сонгогчдын санал, дэмжлэгийг мөнгө, эд зүйл, бэлэг, сэлт аливаа хэлбэрийн тусламж, үйлчилгээгээр татах, иргэд, сонгогчид мөн мөнгө, эд зүйл, бэлэг, сэлт өгсөн, тусламж, үйлчилгээ үзүүлсэн хүнийг сонгох зэрэг байдалд бүрэн автаж, санал худалдах буюу санал худалдан авах шинж бүхий явцуу ашиг сонирхолд нийтээрээ хөтлөгдөн, хууль бус үйл ажиллагааг өргөн хүрээнд явуулж ирсэн байдаг.

Зорьж буй нийгмийнхээ үнэт зүйл, зарчмыг үгүйсгэсэн энэхүү үйл ажиллагаа засгийн бүх эрх ард түмний мэдэлд байхыг тунхагласан Үндсэн хуулийн үзэл санааг алдагдуулах, Монгол Улсын иргэний баталгаатай эдлэх үндсэн эрх, эрх чөлөө зөрчигдөх ноцтой үр дагаварт хүргэж, нийгмийн амьдрал, хөгжилд чамгүй хүндрэл, бэрхшээлийг дагуулж байна.

Монгол Улсын иргэн хууль бус хөндлөнгийн нөлөөлөл, дарамт, шахалтгүйгээр сонгох болон сонгогдох эрхээ эдлэх ёстойг “төрийн эрх мэдлийг хууль бусаар авах, авахаар завдахыг хориглоно” гэсэн Үндсэн хуулийн зохицуулалт бүрэн илэрхийлж, баталгаажуулдаг бөгөөд иргэд, сонгогчдын саналыг худалдан авах шинж бүхий аливаа үйлдэл нь төрийн эрх мэдлийг хууль бусаар авах санаархал бүхий үйл ажиллагаа мөн юм.

Сүүлийн жилүүдэд буюу Монгол Улсын Их Хурлаас 2015 оны 12 дугаар сарын 25-ны өдөр баталсан Сонгуулийн тухай хууль хэрэгжиж эхлэснээр иргэд, сонгогчдын саналыг худалдан авах шинж бүхий аливаа үйлдэл, үйл ажиллагааг сонгуулийн жил эхэлснээр болон сонгуулийн сурталчилгааны явцад хориглож, тодорхой хэмжээнд ахиц дэвшил гаргасан гэж үзэж болно.

Гэвч сонгуулийн бус жилд иргэний дэмжлэгийг олж авах, түүгээрээ дамжуулан сонгох эрхэд нь нөлөөлж, сонгуулийн үеэр саналыг нь татах зорилготой мөнгө, эд зүйл, бэлэг, сэлт тараах, аливаа хэлбэрийн тусламж, үйлчилгээ үзүүлэх зүй бус үйл ажиллагаа тасралтгүй явагдсаар байна.

Энэ нь мөн л засгийн бүх эрх ард түмний мэдэлд байхыг тунхагласан Үндсэн хуулийн үзэл санааг алдагдуулах, Монгол Улсын иргэний баталгаатай эдлэх үндсэн эрх, эрх чөлөө зөрчигдөх ноцтой үр дагаварт хүргэж нийгмийн хөгжилд сөрөг нөлөө үзүүлж байна. Түүнчлэн хөрөнгийн чадавхи, албан тушаалын давуу байдлаа ашиглан иргэд, сонгогчдод мөнгө, эд зүйл, бэлэг, сэлт тараах, аливаа хэлбэрийн тусламж, үйлчилгээ үзүүлэх замаар нөлөөлөн, санал, дэмжлэгийг татаж байгаа энэхүү үйл ажиллагаа нь иргэний сонгох эрхээс гадна сонгогдох эрхийг ноцтойгоор зөрчиж, сонгуульд тэгш эрхийн үндсэн дээр шударгаар өрсөлдөх иргэн бүрийн өмнө нээлттэй байх боломжийг үгүй болгож байна.

Иймд хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх төрийн үүрэг, засгийн бүх эрх ард түмний мэдэлд байх Үндсэн хуулийн үзэл санаа, зарчмын хүрээнд шууд буюу төлөөлөгчдийн байгууллагаараа уламжлан төрийг удирдах хэрэгт оролцох, төрийн байгууллагад сонгох, сонгогдох иргэний үндсэн эрх, эрх чөлөөг аливаа нөлөөллөөс ангид, хараат бусаар бүрэн хэрэгжүүлэх шаардлага байгааг харгалзан Сонгуулийн тухай хуульд нэмэлт, өөрчлөлт оруулах хуулийн төслийг боловсруулах нь зүйтэй гэж үзлээ.

**Хоёр.Хуулийн зорилго, ерөнхий бүтэц, зохицуулах харилцаа, хамрах хүрээ**

Хуулийн төслийг Хууль тогтоомжийн тухай хуулийн 22 дугаар зүйлийн 22.1.2-т заасны дагуу хуульд өөрчлөлт оруулах хэлбэрээр боловсруулна.

Тус хуулийн төслөөр хүчин төгөлдөр үйлчилж байгаа Сонгуулийн тухай хуульд зарчмын шинжтэй дараахь нэмэлт, өөрчлөлтийг тусгана:

1.Монгол Улсын иргэний сонгох, сонгогдох эрхийг эдлэхтэй холбоотой суурь харилцааг тусгайлан зохицуулна.

2.Монгол Улсын иргэний сонгох болон сонгогдох эрхийн баталгааг салгаж, тусгайлан зохицуулна.

3.Ээлжит сонгуулийн санал хураалт дууссан өдрөөс хойш дараагийн ээлжит сонгуулийн жил эхлэх хүртэл хугацаанд иргэний сонгох эрхэд нөлөөлж, дэмжлэг, саналыг нь татах зорилгоор явуулахыг аливаа этгээдэд хориглох үйлдэл, үйл ажиллагааг хуульчлан зааж, зөрсөн этгээдийн сонгогдох эрхийг хязгаарлахаар зохицуулна.

**Гурав. Хууль батлагдсаны дараа үүсч болох эдийн засаг, нийгэм, хууль зүйн үр дагавар, тэдгээрийг шийдвэрлэх арга хэмжээний санал**

Хуулийн төсөл батлагдсанаар эдийн засаг, нийгэм, хууль эрх зүйн хүрээнд дараахь эерэг үр дагавар бий болно гэж үзэж байна. Үүнд:

1.Иргэд, сонгогчдын сонгох эрхэд нөлөөлж, дэмжлэг, саналыг нь татах зорилгоор мөнгө, эд зүйл, бэлэг, сэлт тараах, аливаа хэлбэрийн тусламж, үйлчилгээ үзүүлэх хууль бус үйл ажиллагаа бүх цаг хугацаанд зогсоно.

2.Засгийн бүх эрх ард түмний мэдэлд байх Үндсэн хуулийн үзэл санаа, зарчим болон шууд буюу төлөөлөгчдийн байгууллагаараа уламжлан төрийг удирдах хэрэгт оролцох, төрийн байгууллагад сонгох, сонгогдох иргэний үндсэн эрх, эрх чөлөөг аливаа нөлөөллөөс ангид, хараат бусаар бүрэн хэрэгжих нөхцөл бүрдэнэ.

Хуулийг хэрэгжүүлэхтэй холбоотой төр, хувийн хэвшлийн аливаа байгууллага, хуулийн этгээд, хувь хүнтэй холбоотой нэмэлт зардал гарахгүй.

**Дөрөв.Хуулийн төсөл нь Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэх зорилгоор цаашид шинээр боловсруулах буюу нэмэлт өөрчлөлт оруулах талаарх санал**

Хуулийн төсөл нь Монгол Улсын Үндсэн хууль, нэгдэн орсон олон улсын гэрээ, конвенц, холбогдох бусад хуультай нийцсэн бөгөөд хуулийн төсөлтэй холбогдуулан Сонгуулийн төв байгууллагын тухай хуульд нэмэлт оруулах тухай хуулийн төсөл боловсруулна.

---оОо---